Om in die greep van gesigsmaskers te wees: Dis so ongeveer opsommend van die tyd waarin ons ons bevind. Tussen ons en ’n vernietigende virus is ons belangrikste wapenrusting ’n skamele gesigmaskertjie. Buiten al daardie ander dinge wat ons moet nakom. En doen dit, asseblieftog, tot op die letter. Skrop die hande. Hou die afstand. Bly tuis.
Want dis hoe jy beheer kan neem as teenvoeter vir die angs en onsekerheid in hierdie dae van geskei wees van alles wat voorheen vanselfsprekend was.
Daar word gesê die Dene is die gelukkigste nasie op aarde. Sedert die Geluksindeks glo so van die 1970’s af gehou is, was hulle elke keer tops. Een van die redes is dat hulle ’n negatief in ’n positief omskakel deur ’n slegte ding te herinterpreteer. Die Deense woord daarvoor is genfortolkning.
Moenie eens vra hoe daai gefoko-watseding uitgespreek word nie. Maar dit werk. Pleks van om op ’n hopie te gaan sit – hoe gaan dit help? – kyk eerder hoe jy hierdie vrek slegte ding beter kan maak.
Dus laat ons herinterpreteer.
Soos ook in die meesterlike toespraak van ons president nou die aand toe hy gesê het laat ons hierdie katastrofe gebruik om ’n nuwe samelewing te bou. Ondanks die vernietiging, laat ons van voor af begin. Soos iemand gesê het: Dit was so na as demmit aan die “New Deal”-toespraak van die Amerikaanse president Roosevelt van jare gelede. Kom, mense, nou’s ons kans, kom ons bou ons land op uit hierdie as. Kom ons laat die lieflikste feniks verrys.
Natuurlik, realisme sê dit kan nie, en gaan nie, sommer vanself gebeur nie. Maar is daar ’n ander keuse?
En dis nou eintlik die punt wat ek wil maak. Jy wat nou hier lees, wat jou dalk iewers tussen vlaktes van verlatenheid en valleie van verdrietigheid bevind: Waar begin ’n mens?
Die antwoord is daar aan die einde van jou arms. Jou twee hande. Buiten dat hulle kan werk, kan hulle ook skryf. En skryf is ’n bewese terapie om jou op ’n nuwe roetekaart na ’n nuwe toekoms te sit.
Juis in ’n tyd van inperking kan jy vleuels kry danksy woorde. En gelukkig het ons darem almal pen en papier, of ’n rekenaar, in die huis.
Dus: skryf. Skryf oor hierdie tye, vreemder as die ergste wetenskapsfiksie. En begin om jou persoonlike negatief in ’n positief te verander. Wat is daar wat goed is wat hieruit kan kom? Die Middeleeuse Dame Julian van Norwich het in die 14de eeu gesê:
En hier is ons in die 21ste eeu in die greep van ’n wrede virus. Maar herhaal dit as jou mantra: Alles sal goed wees. En begin om dit beter te maak. Deur te begin skryf.
← Lizette Rabe
Jou Korona-Kronieke →
1 response to Om in die greep van gesigsmaskers te wees
riette rust said on April 30, 2020
Leave a Reply to riette rust Cancel reply